“เอกภาวิน” มอง SET ระยะสั้นพักตัว! แนะเก็งกำไร BCP–ESSO
“เอกภาวิน สุนทราภิชาติ” มอง SET พักตัวระยะสั้น หวั่นนักลงทุนต่างชาติเทขายทำกำไร ชู 2 หุ้นกลุ่มพลังงาน BCP– ESSO  น่าเก็งกำไร
“เอกภาวิน” มอง SET พักตัวต่อระยะสั้น แนะเก็บ 2 หุ้นพลังงาน
23 ม.ค. 2566

นายเอกภาวิน สุนทราภิชาติ ผู้อำนวยการฝ่ายกลยุทธ์การลงทุน สายงานวิจัย บริษัทหลักทรัพย์ อินโนเวสท์ เอกซ์ จำกัด (InnovestX) เปิดเผยผ่านรายการ “ข่าวหุ้นเจาะตลาด” วันนี้ ( 23 ม.ค. 66) ว่า แนวโน้มตลาดหุ้นไทยวันนี้พักตัวหลังจากมีการปรับตัวขึ้นต่อเนื่องในช่วงก่อนหน้า โดยระยะนี้ให้นักลงทุนระวังแรงเทขายทำกำไรออกมา
ทั้งนี้ ด้วยงบการเงินของกลุ่มแบงก์หลายตัวผลประกอบการออกมาต่ำกว่าตลาดคาดการณ์ไว้ อาจเห็นนักลงทุนต่างชาติสลับมาขายหุ้นทำกำไร ทั้งที่ก่อนหน้ามีการทยอยเข้าซื้อมาต่อเนื่อง ดังนั้นวันนี้ให้กรอบแนวรับของดัชนีไว้ที่ 1,673 จุด หากหลุดกรอบแนวรับถัดไป 1,665 จุด แต่อย่างไรก็ตามยังคงวางกรอบแนวต้านเดิมคือ 1,700 จุด
สำหรับประเด็นการปรับตัวลงของหุ้นกลุ่มแบงก์เมื่อวันศุกร์ที่ผ่านมา ( 20 ม.ค.66 ) ส่งผลให้กลุ่มธนาคารที่ยังมีดาวไซด์อย่าง ธนาคารกรุงเทพ จำกัด (มหาชน) หรือ BBL และ ธนาคารกรุงไทย จำกัด (มหาชน) หรือ KTB  ซึ่งการปรับตัวยังมีการจำกัด มองเป็นภาพของเซลออนแฟคท์ เพราะราคาหุ้นมีการปรับขึ้นมากแล้ว ส่วน ธนาคารกสิกรไทย จำกัด (มหาชน) หรือ KBANK เนื่องจากราคาลงมาลึก แต่อย่างไรก็ตามควรรอดูแนวรับเดิมที่ 142 บาท หากลงมาทดสอบแล้วไม่หลุดจะเป็นจังหวะเข้าซื้อเมื่ออ่อนตัว
ส่วนหุ้นน่าเก็งกำไรระยะสั้น ได้แก่ บริษัท บางจาก คอร์ปอเรชั่น จำกัด (มหาชน) หรือ BCP ให้กรอบแนวรับ 33 บาท ส่วนกรอบแนวต้าน 37 บาท และ บริษัท เอสโซ่ (ประเทศไทย) จำกัด (มหาชน) หรือ ESSO โดยมองกรอบแนวต้านแรกไว้ที่ 10 บาท หากผ่านได้ทดสอบแนวต้านถัดไป 11 บาท